Gedagte vir die dag: By wie is die oormag?Foto: Floris Booysen “Moenie bang wees nie!” sê Elisa vir hom. “Daar is meer aan ons kant as aan hulle kant!” Toe bid Elisa: “Here, maak tog sy oë oop sodat hy kan sien!” Die Here het sy dienaar se oë oopgemaak. Toe hy opkyk, sien hy dat daar baie perde en strydwaens van vuur op die heuwels rondom Elisa was. (2 Konings 6:16, 17) Die Arameërs het agtergekom dat Elisa die man is wat hulle militêre planne in die wiele ry. Die koning stuur toe ’n leërmag na Dotan om vir Elisa gevange te neem. Toe Elisa se kneg die oggend vroeg by die deur uitstap, skrik hy hom boeglam! Oral waar hy kyk, sien hy net perde en ruiters, ’n vyandelike oormag het die dorp omsingel. Die man is feitlik in trane wanneer hy die toedrag van sake aan Elisa oordra. Maar Elisa bly kalm. Hoor net wat sê hy: “Dié wat by ons is, is meer as wat hulle is” (Bybel in Afrikaans 1983/1992). Waarvan praat hy? Hy bid dat die Here sy dienskneg se oë sal open sodat hy behoorlik kan sien. En wat sien hy toe? Die berge rondom hulle was vol perde en strydwaens van vuur. Wat maar net wil sê dat met God aan jou kant, jy altyd deel is van die oormag. Leer om in die geloof ’n visie van God se almag te kry.